Mandarīnu tritons

Mandarīnu tritons (Tylototriton verrucosus) ir tritonu suga. Tā ir sastopama vietām Indijas subkontinentā un Dienvidaustrumāzijā un lielāko dzīves daļu pavada ūdens tuvumā.

 Izplatība 
Suga ir izplatīta Himalaju pakalnos un kalnos Indijas ziemeļaustrumos (Sikimas un Dārdžilingas apgabalos), Butānā, Nepālas austrumos, Ķīnas dienvidos (Juņnaņas provincē), no Mjanmas ziemeļiem un Taizemes ziemeļiem līdz Vjetnamas ziemeļiem. Suga dzīvo dažādos biotopos, galvenokārt kalnu mežos vai vietās, kur iepriekš ir bijuši kalnu meži, piemēram, rīsu laukos, tējas dārzos, pļavās, kas klāj kalnu dīķu un ezeru krastus, mežmalās u.c. Vairošanās notiek dažādās ūdens tilpēs — no lietus peļķēm līdz ezeriem.

 Apdraudējums 
Mandarīnu tritona populācijas lielums un skaita izmaiņu tendences nav zināmas. Tomēr tiek lēsts, ka mandarīnu tritonu skaits savvaļā, visticamāk, samazinās tādu dažādu iemeslu dēļ kā plēsīgu zivju introdukcija tritonu dzīvesvietās, to vides izpostīšana, starptautiskais mājdzīvnieku tirgus, tritonu izmantošana tautas medicīnā un zivju ēsmai.

 Apraksts un uzvedība 
Mandarīnu tritoniem ir sāniski saplacināta aste ar labi attīstītu “spuru”, kas tiem palīdz veikli peldēt. Galvas sānos un uz ķermeņa ir spilgtas krāsas kārpas — dziedzeri, kas aizsargāšanās nolūkos izdala indīgu sekrētu.

 Vairošanās un dzīves cikls 
Mandarīnu tritonu dzīve norisinās ūdens tuvumā. Vairošanās sezona sākas, kad mandarīnu tritoni iznāk no ziemošanas musonu sezonas sākumā. Sugas nārsts sakrīt ar musonu sezonas sākumu (marta beigas—aprīlis, bet nārsts var turpināties arī vēlāk lietus sezonā). Nārsts notiek gan dienas, gan nakts laikā. Mātītes nērš ikrus ūdenstilpju seklākajā daļā. Ikrus piestiprina ūdens augiem vai uz ūdenstilpes gultnes, retos gadījumos — uz sauszemes. Mātīte sezonā iznērš 26—60 ikrus un pēc vairošanās sezonas beigām pārceļas dzīvot uz sauszemi.

Mandarīnu tritonu kurkuļi barojas galvenokārt ar ūdens kukaiņiem. Metamorfoze lielākoties notiek vasaras beigās—rudens sākumā — ūdenī dzīvojošie kurkuļi pārveidojas par jauniem tritoniem, kas dzīvo uz sauszemes un ūdenī atgriežas tikai, lai nārstotu. Mandarīnu tritoni dzimumgatavību sasniedz 3—5 gadu vecumā. Dzīves ilgums — līdz 11 gadiem.

 Uzturs 
Mandarīnu tritoni barojas ar dažādiem ūdens un sauszemes bezmugurkaulniekiem — kukaiņiem, gliemenēm, sliekām u.c. Ēd arī pašu sugas ikrus. Var baroties arī ar augiem.

 Atsauces 

Kategorija:Salamandru dzimta